
Par aicinājumu rast risinājumu vietējā ražojuma preču īpatsvara palielināšanai pārtikas preču mazumtirdzniecībā, mazumtirgotāju un piegādātāju savstarpējās komunikācijas uzlabošanai un moderna digitāla pārtikas preču cenu salīdzināšanas rīka ieviešanai
Ministru kabinets 2024. gada 21. maijā ir saņēmis Saeimas Tautsaimniecības, agrārās, vides un reģionālās politikas komisijas (turpmāk – komisija) vēstuli, kurā tiek pausts aicinājums rast risinājumu vietējā ražojuma preču īpatsvara palielināšanai pārtikas preču mazumtirdzniecībā, mazumtirgotāju un piegādātāju savstarpējās komunikācijas uzlabošanai un moderna digitāla pārtikas preču cenu salīdzināšanas rīka ieviešanai un līdz 2024. gada 2. decembrim iesniegt komisijai informāciju par iespējamajiem risinājumiem.
Ņemot vērā komisijas aicinājumu rast attiecīgus risinājumus pārtikas preču mazumtirdzniecībā, Ministru kabinets informē par plānotajiem, turpmāk īstenojamiem pasākumiem.
Lai apzinātu risinājumu vietējā ražojuma preču īpatsvara palielināšanai pārtikas preču mazumtirdzniecībā, Konkurences padomei dots uzdevums apzināt aktuālo situāciju Latvijas mazumtirdzniecības tīklos attiecībā uz vietējā ražojuma preču īpatsvaru pārtikas preču mazumtirdzniecībā un Zemkopības ministrijai izanalizēt citu valstu pieredzi attiecībā uz vietējo produktu īpatsvara palielināšanu veikalu plauktos.
Zemkopības ministrijai sadarbībā ar Ekonomikas ministriju un Konkurences padomi ir dots uzdevums izvērtēt iespēju īstenot pasākumus pārtikas preču mazumtirgotāju un piegādātāju savstarpējās sadarbības uzlabošanai (piegādātāju un pārtikas preču mazumtirgotāju sadarbības kodeksa vai memoranda noslēgšanas veicināšana, labās prakses vadlīniju izstrāde u. tml.).
Lai sabiedrībai nodrošinātu ērti pieejamu un salīdzināmu informāciju par pārtikas preču cenām mazumtirdzniecības vietās, Zemkopības ministrijai sadarbībā ar Konkurences padomi un Ekonomikas ministriju ir dots uzdevums sagatavot priekšlikumus (koncepciju) moderna digitāla pārtikas preču cenu salīdzināšanas rīka ieviešanai, tostarp apzinot arī citu valstu labo praksi un izvērtējot iespēju veikt regulāru pārtikas preču cenu izmaiņu monitoringu un analīzi (ietverot ietekmes uz valsts budžetu izvērtējumu).
Pēc minēto izvērtējumu un priekšlikumu apkopošanas Ministru kabinets sagatavos un līdz 2024. gada 2. decembrim sniegs komisijai informāciju par apzinātajiem iespējamajiem risinājumiem.
Komisijas vēstulē ir pausts atbalsts Konkurences padomes uzsāktajam darbam, lai precizētu Negodīgas tirdzniecības prakses aizlieguma likuma nosacījumu piemērošanu. Darbs pie minēto priekšlikumu izstrādes tika uzsākts, lai pildītu Ministru kabineta 2024. gada 9. aprīļa sēdes protokollēmumā (prot. Nr. 15 55. §) Konkurences padomei doto uzdevumu – sagatavot un iesniegt ekonomikas ministram priekšlikumus par nepieciešamajiem grozījumiem normatīvajos aktos, lai novērstu pārtikas preču mazumtirdzniecībā īstenoto atšķirīgo attieksmi cenu veidošanā starp Latvijā un citās valstīs saražotajām pārtikas precēm un veicinātu godīgu tirdzniecības praksi un vienlīdzīgu konkurenci pārtikas preču mazumtirdzniecības tirgū, ņemot vērā Konkurences padomes īstenotās padziļinātās tirgus uzraudzības ietvaros konstatētos faktus par olu, zivju, piena, gaļas, graudu un maizes produktu mazumtirdzniecību un to, ka Latvijā ražotajām precēm šo produktu grupās mazumtirdzniecības piegādes ķēdes posmā tiek piemērots vidēji lielāks uzcenojums nekā ārpus Latvijas ražotajām precēm.
Attiecīgi informējam, ka ir sagatavoti priekšlikumi grozījumiem Negodīgas tirdzniecības prakses aizlieguma likumā (turpmāk – likuma grozījumu projekts) un Konkurences padome 2024. gada 29. maijā tos jau ir prezentējusi piegādātāju un ražotāju asociācijām un biedrībām Zemkopības ministrijas organizētajā sanāksmē, kā arī 2024. gada 27. maijā nosūtījusi izvērtēšanai tirdzniecības nozares intereses pārstāvošajām nevalstiskajām organizācijām – Latvijas Pārtikas tirgotāju asociācijai un Latvijas Tirgotāju asociācijai. Jānorāda, ka minētie priekšlikumi 2024. gada 19. jūnijā ir izskatīti arī Konkurences padomes konsultatīvajā padomē, kas izveidota saskaņā ar Konkurences likuma 6.1 pantu un tostarp paredz sniegt priekšlikumus par konkurences politikas izstrādi un īstenošanu un attiecīgo normatīvo aktu vai plānošanas dokumentu sagatavošanu konkurences politikas jomā.
Pēc likuma grozījumu projekta izskatīšanas Konkurences padomes konsultatīvajā padomē paredzēts iesniegt tā gala redakciju Ekonomikas ministrijā sabiedrības līdzdalības un projekta saskaņošanas procesa uzsākšanai Vienotajā tiesību aktu projektu izstrādes un saskaņošanas portālā (TAP portāls).

